Te koop: BLOK 09 - VC makelaars
Te koop: BLOK 09
Bouwnummer 66, 3907 HL Veenendaal
Perceeloppervlakte 87 m² Kristel Loots – Romanzalesersblog
’n Drif vir liefdesverhale
Jaybee Roux, Kristel Loots
Oor liefde in die middeljare
Jaybee Roux: Jy het jare lank massas kortverhale vir tydskrifte geskryf, daarna romanses en onlangs ook liefdesromans (“romantic novels”) soos ­Muurblom (Carpe Diem Media, 2009) en Aspoesterskoene (Lapa-uitgewers, 2009). Beskou jy jouself as ’n ambisieuse skrywer of skryf jy “sommer net”? Wat lê nog alles op jou skrywerspad en wag?
Kristel Loots: Ek laat my deur uitgewers lei, wat natuurlik markgerig is en weet wat lesers wil hê. Ek skryf omdat… dit is wat ek doen – én omdat ek daarvoor betaal word.
JR: Hoe het Aspoesterskoene – die storie en die karakters – ­ontstaan? Is dit moeilik om ­humor en romanse te kombineer (die uitgewer bestempel die boek as “romantiese komedie”)?
KL: Wanneer ’n totaal ­fiktiewe verhaal uit ’n ­persoonlike ervaring ontkiem, dra dit myns insiens by tot geloofwaardigheid. Voor Aspoesterskoene het ek en my matriekmaats ­reünie gehou en het ek gesien hoe vlak onder die vel ’n mens se inner-child met al haar jong­meisiedrome én onsekerhede skuil.
Terwyl ek aan Sjokoladesoene geskryf het, die volgende liefdesroman oor middeljariges wat die liefde opnuut beproef en wat in Mei ­gepubliseer word, het ek my skaamteloos aan ’n sjokolade-verslawing oorgegee.
Ek het die ­navorsing vir ’n verhaal lanklaas presies só ­geniet. ’n Tikkie humor by die skryf van hierdie verhale meld vanself aan. Wanneer dit oor die liefde in al sy fasette gaan, moet ’n mens soms lag om nie te huil nie.
JR: Is daar altyd ’n storie/s in jou kop wat wag om vertel te word of is daar ná die voltooiing van ’n ­manuskrip ’n pynlike kraamproses voordat jy aan die volgende verhaal begin werk?
KL: Die stories wat skree om vertel te word, tuimel oor mekaar in my kop, maar dis nie altyd maklik om met die pynlike, maar ook prettige en plesierige proses te begin nie.
JR: Sal jy weer ’n verhaal met ’n geestelike inslag – soos Muurblom – wil skryf? Is daar regtig ’n mark vir sulke verhale in Afrikaans?
KL: Beslis. Geestelikheid laat jou tog nie ’n ­afgesonderde asketiese lewe lei ­waarvan daar net in traktaatjies gelees kan word nie.
Dis deel van jou alle­daagse lewe vandat jy met jou hare deur­mekaar en slaap in jou oë jou ­eerste ­koppie koffie drink, totdat jy jou daaglikse brood by ’n peperduur P&P koop of wanneer die man in jou lewe jou begerig nadertrek met meer as net ’n Hooglied-liefde duidelik leesbaar in sy oë.
En verhale waarin dit pretensieloos as sulks erken en aangebied word, is ­gewild. Die eerste oplaag van Muurblom is uitverkoop en ’n herdruk word tans oorweeg.
JR: Het jy ’n geheim wat jou aanhangers en selfs jou vriende en familielede grondig sal skud as hulle daarvan moet uitvind (ek vermoed ernstig jy het!)? Indien wel . . . sal jy dit met ons deel?
KL: ’n Geheim? Soos nóg ’n presidensiële ­liefdesbaba? Al my “geheime” word subtiel in my boeke uitgeblaker.
My “aanhangers, ­vriende en familielede” moet dit asseblief net koop. En lees!
Van waar Gehasi?
Ek dink die plek en die omstandighede waarin ’n mens grootword, het lewenslank ’n invloed op jou as mens en as skrywer.
Toeka se tyd toe ek as kaalvoetkind in die kleurryke Oos-Kaapse dorpie, Despatch, se stofstrate rondgeloop het, het hulle ons die “Klipgooiers” genoem. Klippe was daar genoeg, want op daardie stadium was daar net een straat wat geteer was – die hoofstraat. Dit was lekker loslitdae met my pa die vet, vrolike predikant van ’n effense volksvreemde kerk en my ma ’n huisvrou, maar ’n bekende gesig in die dorp rond met die swart hoedjie, waarvoor sy so lief was, effens skeef op die kop gedruk.
Ek was in die Hoërskool Despatch. ’n Soet kind wat die leuse van Blaas Hoog die Vlam probeer nakom het. Of altans dis hoe ek dit onthou. Anders gestel – vaal soos ’n vadoek, maar geseën met ’n verbeelding wat vir niks skrik nie.
As ek vandag my dagboeke van daardie tyd lees, sien ek hoe vol muisneste my kop was. Ag, ek was gedurig verlief en my arme ou hart is ’n hele paar keer gebreek. Ek het baie trane agter toe deure gestort – en dit gelukkig net so gou weer gesluk.
In my studentedae het ek net één ding in die kop gehad – om man te vang. Iets wat ek toe redelik kort daarna reggekry het.
Toe die nes begin leeg raak, het ek die pen opgeneem. Dit het tyd geraak om te begin baasspeel in die kamma-wêreld van fiksie. Uiteindelik kon ek my eie stories skryf, waar ék dinge kon plooi soos dit mý pas.
My heldinne sou nooit huil nie, het ek besluit. Hulle sou láát huil. Hulle harte sou nooit gebreek word nie, húlle sou harte breek.
Maar natuurlik is dit nie so eenvoudig nie. Die boeke wat ek skryf, moet darem ooreenkomste met die werklike lewe toon en al is die helde almal gespierd en skatryk en die heldinne almal maer en mooi, word daar wel soms ’n paar trane langs die pad gestort. Met die belofte dat die slot natúúrlik gelukkig sal wees, sodat die held en heldin hand aan hand vir ewig en altyd gelukkig leef.
Vrae vir Vrouekeur-promosie artikel:
1. Buiten skryf, waarmee hou jy jouself besig?
Ek kyk en luister na die stories om my – waarin die liefde en romanse altyd ’n rol speel. Min mense ontkom Kupido se moedswillige pyltjies, wat jou soms tref waar en wanneer dit jou nie pas nie.
2. Is jy ’n feminis?
’n Feminis klink vir my alte veel na iemand wat haar bra verbrand het om ’n borstrok aan te trek – ’n vreeslike ongemaklike affêre! Vroueregte moet tog net nooit vroue-voorregte kanselleer nie. Ek haat dit om swaar sakke kruideniersware te dra – en veral om die vullisdrom uit te sit! En ag, ek is darem so mal oor mans, groot sterk mans wat my soos ’n brose ou dingetjie behandel. Ek geniet my vrouwees en wil asseblief tog net in my volgende lewe ook een wees.
3. Wat maak die lewe die moeite werd?
Die warmte van liefde! Iemand om lief te hê en iemand om joú lief te hê. ’n Man, ’n kind, ’n vriendin, ’n hond, ’n kat. Iemand wat jou hoor eina! skree en genoeg omgee om dit beter te soen. Hoe jammer dat die troos en vreugde van saamwees dikwels eers na die dood van ’n lewensmaat werklik verstaan en waardeer word.
4. Om te skryf is . . . om van ’n onvolmaakte en gebroke wêreld te ontsnap en jou eie te skep waar jý dinge kan plooi om jou te pas – en om die soet salfies vir jou siel ook aan jou leser oor te dra. Om te skryf is ’n verslawing soos enige ander – ’n héérlike verslawing. Dis om te skep en in verwondering terug te staan oor die mooi ding wat jy in jou hande hou. En te weet jy het dit nie alleen of in eie krag reggekry nie.
5. Inspirasie is in ’n mate perspirasie, ja. Maar dis ook ’n toneeltjie op ’n lughawe waar twee geliefdes stilswyend aan mekaar vasklou omdat die oomblik te groot is vir woorde. Of ’n paar donker oë wat in joune kyk en skielik, onverklaarbaar sag word. Dis lepellê teen ’n warm lyf in ’n bibberkoue wintersnag en die wil om stories te vertel wat so gaan eindig.
6. Romanse is klein gebaartjies van liefde. ’n Hand op jou skouer, ’n soen
in jou nek wat hoendervel oor jou hele lyf laat uitslaan omdat dit die belofte van gróót dinge inhou. ’n Spesiale jy-behoort-aan-my-kyk oor die koppe van baie ander mense. Romanse sterf nooit, nie eens as jy met ’n loopring in ’n tehuis vir bejaardes voortstrompel om jou flikkers te gaan gooi nie.
7. Wat glo jy persoonlik is die beste weg na ’n man se hart?
Diep verborge in elke man sluimer daar ’n ridder van ouds wat in ’n ewige stryd gewikkel is met die barbaar in hom. “O, liefling, jy’s só sterk!” laat die ridder uit sy slaap wakker word en hy is maar net té gewillig om jou drake vir jou te verslaan. Soms is sy swaard taamlik stomp en sy bewegings bra lomp, maar dis die gedagte daaragter wat tel.
8. Raak jy ooit persoonlik betrokke by jou karakters of sukkel jy om hulle te laat gaan?
Terwyl ek skryf, wórd ek daardie mooi, maer blonde vrou wat so deur liefde oorval word. Ek voél die held se asem op my wang, voel my vingers verstrengel in sy donker krulhare wanneer ek aan hom probeer vasklou voordat hy by die venster uitwaai die wye wêreld in. Maar ek deel hom graag met my lesers in die hoop dat hulle hom net so gaan geniet soos ek.
Iets oor my nuutste boek, Aspoesterskoene:
Volgens Kristel Loots is die liefde nie net vir jongmense nie, maar die liefde bly altyd jonk – en teer en mooi. Aspoesterskoene gaan oor ’n liefde wat gegroei het en eers tot volle blom kon kom nadat die son en die maan oor twee mense geskyn het en hulle deur die storms van die lewe geteister is, maar met hul wortels stewig geplant in hul grootwordwêreld bly staan het.
Kristel kon nooit verstaan waarom mense so Weskus-bedinges raak nie. Wat kan nou so wonderlik daaraan wees? ’n See, te koud om in te swem, en ’n paar plantjies langs die pad wat eenkeer ’n jaar blom? Totdat sy op ’n wegbrekie op Swartriet, naby Paternoster, beland het ‘om blomme te kyk’. Tot haar skok moes sy ontdek dat daar in die vakansiehut nie ’n televisie of enigiets anders was wat ’n geraas kon maak nie. Die stilte het in haar ore geskree en haar mal gemaak. Nie eens die selfoon wou lui sodat sy van die ‘regte’ wêreld daar anderkant kon onthou nie.
En dis hier waar die betowering haar toe vang. Dat die stilte in haar kop en hart kom lê en die veld en die voëls en die see en die sand en die wind met haar begin praat het. Sy was dadelik verlief, net so Weskusbedinges soos die duisende wat deur hierdie spesiale stukkie hemel op aarde bekoor word.
Ook het sy onlangs weer eens ontdek hoe vlak onder jou grootmensklere ’n mens se inner-child nog skuil. Die ideale geleentheid vir hierdie probleemkind om sy kop uit te steek is natuurlik wanneer jy ’n reünie saam met jou skoolmaats bywoon. ’n Ou waarheid het voor haar oë ontvou – dat daardie romantiese tienermeisietjie wat so halsstarrig en intens na die liefde verlang het, alive and well in die meeste vroue bly, ongeag hul ouderdom. Die naam van jou eerste liefde word op ’n jong, ontvanklike hart geskryf om nooit heeltemal daaruit te verdwyn nie.”
Hulle was almal daar – die nare seunskind wat jou tot trane toe getreiter het, die bekkige een wat sulke wonderlik kreatiewe spotname vir jou kon skep en die blonde dingetjie wat jou kêrel, aan wie jy vir ewig en altyd wou klou om te behou, by jou afgevry het. Ouer, maar nie regtig veel anders nie.
Natuurlik staan jy verstom wanneer jou vertroetelde drome en illusies wreed uitmekaar geskeur word. Is dit moontlik dat jy jou kussing nat gehuil het oor hierdie einste mansmens hier voor jou, wat nou ’n oom met ’n bles en ’n boep is? Jy lag in jou mou, heimlik dankbaar oor jou noue ontkoming. Maar dan vra hy jou om te dans en iets van die jongeling van destyds wys in sy oë, in ’n vlugtige seunsagtige glimlag, ’n nostalgiese gebaar, ’n maniërisme, so bekend en so eie aan die held van jou matriekafskeid dat jou hart bollemakiesie slaan. En voor jy weet wat jou getref het, neem die blosende bakvissie in jou oor en onthou jy waarom hy destyds jou hart kondensmelk kon laat klop het.
Mense verander nie regtig nie. Die mooies is nog mooi, die maeres nog maer, die lelikes is nou éérs lelik en die ongeluk het helaas nog nie jou Nemesis getref nie. En ou liefde roes ook nie altyd nie – soms vlam dit as ’n nuwe, meer volwasse liefde op wanneer twee siele wat lank vir mekaar verlore was, weer glasies klink.
Dit alles is in elk geval moontlik in die fantasie van ’n liefdesverhaal . . .
Dit help natuurlik as jy, soos dit ’n fantasie betaam, nie ’n dubbele ken óf kalkoen-nekvelle ontwikkel het nie. Dis hoe jy – of altans hoe jou agterstewe in ’n paar stywe jeans pas – wat jou kans op liefde gaan bepaal.
Selfs al is ’n reünie die een plek waar jy nie oor jou ouderdom kan lieg nie!
Ander boeke by Lapa:
Blyspel van die liefde
Like this:Like Loading...	61 thoughts on “Kristel Loots”	kristelloots says:
November 15, 2012 at 9:12 am	Reply	Anina, ek hou my oë oop. Het ongelukkig self ook nie ekstra eksemplare nie. Baie bly dat jy lekker aan my boeke lees.
November 15, 2012 at 9:10 am	Reply	Ek het een gekry by Protea boekklup. Proteaboekehuis.com probeer daar hulle het dalk nog.
September 15, 2012 at 5:13 pm	Reply	Waar kan ek n kopie van aspoesterskoene kry? Niemand kan my help nie
November 15, 2012 at 8:48 am	Reply	Ek is ook opsoek na een, as jy regkom laat weet my ook asb. Hy is ooral uit druk uit, ek het al begin soek of ek nie ‘n tweedehandse een kan kry nie 😦
July 2, 2012 at 4:46 am	Reply	Haai Ronelle, altyd lekker om van jou te hoor.
Nou nog meer as eers, vandat ek jou ‘ken’.
Dankie dat jy Eendagmooi gelees het. Ek het myself ook soms daar in trane in geskryf en is bly om te hoor dit het jou ook geráák.
`n Hap van die appel groei nog aan die boom, maar die titel het nie verander nie. Hoop om dit later in die jaar op die rak te sien.
Mooi wense vir jou ook.
July 1, 2012 at 7:42 pm	Reply	Hi Kristel, hoop dit gaan goed. Ek het Eendagmooi klaar gelees en dit verskriklik geniet. Natuurlik omtrent niks anders gedoen as net die een woord na die ander opgeslurp nie! Baie dankie! Soos gewoonlik kon ek soms nie my lag hou nie en wou my man nuuskierig weet waaroor lag ek. Dankie ook vir die paar trane wat ek gestort het. Dit was sommer oor ‘n paar ander dinge ook. Soos gewoonlik het jy my nie teluergestel nie en het my heldin haar ware helekry, al is dit ook baie jare na die tyd. Jou boek bewys maar net weer dat liefde altyd op die ou einde seëvier! Ek het ook uiteindelik Muurblom in die hande gekry en dit gelees. Wanneer kan ons vir ‘n Hap van die Appel, (of het die naam al intussen verander) onder oë kry?
Kristel Loots says:
December 25, 2011 at 4:27 am	Reply	Hallo Anina (vroegoggend op Kersfees!) Hoop jy gaan `n wonderlike dag hê. Bly om te hoor jy lees my boeke. Ek dink Aspoesterskoene kan nog van Kalahari.com af bestel word. Of by Lapa self? By 012 401 0700. Laat weet my as jy nie regkom nie. Ek het nogal `n spesiale sagte plekkie vir Aspoesterskoene.
November 15, 2012 at 8:47 am	Reply	Hallo Kristel, dis al amper weer ‘n jaar later en ek kon nogsteeds nie Aspoesterskoene in die hande kry nie. Dis baie hartseer 😦 . Ek het nou al intussen jou ander boeke gelees. Eendagmooi was baie goed en ek het onlangs Emma is gn Engel en Muurblom gelees. Ek is mal mal oor jou boeke. Ag as jy weet van iemand wat hulle Aspoesterskoene wil verkoop of weet waar ek ‘n kopie kan kry. Groete Anina
December 24, 2011 at 3:11 pm	Reply	Hi Kristel. Ek het al byna al jou boeke gelees. Was mal oor Lipstiek lewe, Lemoenseisoen en Sjokoladesoene!! Ek wil so so graag Aspoesterskoene in die hande kry maar oral waar ek kom in boekwinkels sê hulle dis is uit druk uit. Waar kan ek ‘n kopie kry of wanneer druk hulle weer?? Dringend op soek na Aspoesterskoene! 🙂
October 25, 2011 at 2:42 pm	Reply	Dankie! Ek gaan hulle dadelik bel en hoop vir die beste!
October 25, 2011 at 2:04 pm	Reply	Kan ek jou `n geheimpie vertel? Ek is self nog nie e-boek vaardig (of baie lus) nie. Bel vir Carpe Diem by 016 982 3617 as jy wil en vra of hulle dalk nog eksemplare het. Dalk is daar tog nog, of dalk, wie weet, herdruk hulle dit???
Toemaar, daar is beslis n verband tussen troukoek en vetkoek en ek het dit nie eens agtergekom nie.
October 25, 2011 at 1:09 pm	Reply	Hi Kristel
Waar kan ek MUURBLOM die boek , nie e-boek, kry? Is dit al herdruk? Ek het Emma se storie, dink dis die regte titel, ek is so sleg met titels, het glad in my vorige skrywe aan jou van Vetkoek i.p.v. Troukoek gepraat. Dis maar seker die plaas wat daar deurslaan.
Ek wil bitter graag die boek hê, is regtig nog nie geletterd om ‘n e-boek te lees nie!
September 27, 2011 at 12:04 pm	Reply	Jy is `n skrywer se droom – `n leser wat haar so inleef in `n storie dat sy (amper) haar vriendin wil stuur om na `n fiktiewe plek te gaan soek! Dankie Ronelle. Jy vrolik my dag op. Moenie ophou lees nie, hoor.
September 27, 2011 at 11:00 am	Reply	Hi Kristel
Jou boeke lees asof dit werklik bestaan! Ek het Vetkoek maak nie vet nie, Vrydag uit die pos gehaal. Ek kon net nie die boek vir ‘n spesiale geleentheid hou nie! Saterdag het ek begin lees en ounag Sondag klaar gemaak. Die beste van alles is dat my vriendin gister in die Kaap was en gebel het oor ‘n plekkie in Langstraat. Dit was op die punt van my tong om vir haar te sê sy moet gaan kyk hoe lyk Bliss and Beautiful! Die storie van Dixie was weereens uit die boonste rakke. Dit is duidelik ‘n page turner, want ek het my elke keer belowe ek gaan nog net een bladsy lees en eers die boek neersit, maar so het dit altyd nog ‘n bladsy en nog ‘n bladsy geword!
Baie dankie, ek het dit baie geniet!
September 17, 2011 at 7:04 pm	Reply	Baie geluk met die bekendstelling van Troukoek maak nie vet nie, het op fb gesien. dis sou ‘n eer gewees het om dit te kon bywoon, dalk ‘n volgende keer, dan doen ek moeite om Kaap toe te kom. Was die dag by Meetsnoer se bekendstelling van Chanette en het jou daar gesien.
Lekker skryf aan die volgende ene.
September 17, 2011 at 11:00 am	Reply	Ek wou weet of jy in die Kaap bly omdat ek jou wou uitnooi na die bekendstelling van Troukoek maak nie vet nie. Hoop jy geniet dit boek.
September 17, 2011 at 9:05 am	Reply	Kristel, het uiteindelik ‘n Lipstieklewe klaar gelees en lekker saam met Roxy al haar wedervarings belewe. Dalk gaan ek ook nog eendag bungy! Gaan nou dadelik jou nuutste op die net bestel.
September 6, 2011 at 8:18 am	Reply	Ja, ek bly tussen Heidelberg en Swellendam op ‘n plaas, kom gereeld in die Kaap, my jongste swot op Wellington. Ek het in Parow groot geword. Het al gelees jy bly in Goodwood.
September 5, 2011 at 6:03 pm	Reply	Ek is so bly jy geniet dit. Ek het nogal lekker aan `n Lipstieklewe geskryf. En nie weer `n verskoning gehad om my vol sjokolade te prop nie. Is jy `n Kapenaar?
Juane Venter says:
November 14, 2015 at 8:34 pm	Reply	Liewe Kristel
My ma dood oor jou boeke en die hopeless romantic wat ek is het, VREK oor jou boeke.
My gunsteling een is van n meisie wat vir n skrywer moet gaan werk wat sy arm gebreek het. Dit is my all time favourite maar hys weg en ek wil graag n nuwe een koop. As jy kan onthou watse een dit was kan jy asb vir my die titel gee. Ek is 60% jy is die skrywer en dit verbaas my nie want jou boeke is defnitief my favourites.
Groete, Juane x
November 16, 2015 at 5:58 am	Reply	O aarde, ek is bevrees ek kan nie ma staan vir daardie storie waarna jy soek nie. Hoop jy kry dit opgespoor, hoor.
September 5, 2011 at 5:58 pm	Reply	My geheue het my lekker in die steek gelaat! Dis ‘n Lipstieklewe. Het al ‘n end weg gelees en geniet dit baie!
September 4, 2011 at 7:05 pm	Reply	Ek is so bly dat jy dit geniet het. Ek het regtig so lekker sjokolade geëet terwyl ek aan die boek geskryf het dat ek daarna dringend moes briek aandraai. Ja, ek sal self betáál om weer die lyf van dertig jaar gelede te hê. Maar laat ons maar ‘werk’ met wat ons het, wat! Nou is ek net nuuskierig om te weet watter ander boek was ook daar. Maak nie saak nie, ek hoop jy lees weer eens lekker daaraan.
September 4, 2011 at 6:48 pm	Reply	Hi Kristel
Ek was Vrydag omtrent uit my vel toe ek by die bib kom en op die rak waar die nuwe boeke is, sommer twee van jou boeke te sien! Elke lid mag net een nuwe boek kry, maar ek het dit so bewimpel dat ek altwee kon kry!
Sjokoladesoene was gister my metgesel!
Wat ‘n lekker loslit tema!
Kon myself met Jessie vereenselwig, want die lyf lyk nie meer soos 30 jaar gelede nie!
July 28, 2011 at 8:28 pm	Reply	Ag, ek is so bly as ek iemand aan die lees en dan nog aan die lag ook kan kry!
July 28, 2011 at 7:05 pm	Reply	Kristel
Ek het Lemoenseisoen gekoop en gehou vir ‘n baie spesiale geleentheid waar ek werklik kon ontspan en jou boek geniet. Dit was regtig nie aldag maklik nie …! Op Waenhuiskrans saam met goeie vriende, het ek menigmale kliphard uit gebars van die lag en dan wou my vriendin dadelik weet wat nou weer gebeur het. Ek het haar net so hier en daar ietsie vertel, sodat sy later nie kon wag dat ek moes klaar lees nie!
Baie dankie! Jy is regtig ‘n meester!
June 13, 2011 at 8:21 am	Reply	Dankie vir “Lemoenseisoen” dit was ‘n heerlike leeservaring (nie dat ek enigiets anders verwag het nie).
June 13, 2011 at 8:49 pm	Reply	Dankie Kobie. Ek waardeer dit!
March 22, 2011 at 3:12 pm	Reply	Ek is self verslaaf aan sjokolade. ‘n Goeie boek en sjokolade…wat meer kan ek van die lewe vra?
July 28, 2011 at 8:26 pm	Reply	So `n bek moet . . . sjokolade kry.
March 22, 2011 at 3:04 pm	Reply	Sjokoladesoene vertel die storie van `n vrou wat net so lief was vir sjokolade soos ek!
In Lemoenseisoen, die boek wat vanjaar verskyn, word daar eerder aan lemoene gesmul!
March 22, 2011 at 2:38 pm	Reply	Dankie Madelane, dis altyd lekker om van iemand te hoor wat my boeke gelees en geniet het. En `n boek word darem mos nie sommer oud nie. Ek kom sélf dikwels eers maande na die tyd so ver om `n nuwe publikasie te lees. Na Aspoesterskoene het Sjokoladesoene verskyn. En ons hoop om binnekort, in Mei of Junie, nog `n boek op die rak te sien. Ek hoop jy lees – en geniet – die ander twee boeke ook. Lekker lees!
March 22, 2011 at 2:56 pm	Reply	Ek gaan sommer nou hoor watter vriendin het Sjokoladesoene…kan nie wag om dit te lees. Mag ek weet wat die titel van jou nuwe boek is wat in Mei/Junie vrygestel word?
March 22, 2011 at 2:27 pm	Reply	Kristel, ek droom van die luukse om elke nuwe Afrikaanse boek vir myself te kon koop en ek kan myself op die sypaadjie voor die boekwinkel sien oorslaap om eerste te wees as daar ‘n nuwe boek op die rak verskyn, maar soos ek sê…drome. Ek sit maar geduldig en wag tot my vriendinne hulle nuwe boeke opgelees het en dan kom ek aan die beurt. Met ander woorde, ek is so effens laat met my lofprysinge aan jou oor hierdie boek, so verskoon asb. Ek was in die bevoorregte posisie om Aspoesterskoene te kon lees die afgelope naweek en toe ek begin kon ek dit nie neersit nie. Baie geluk met ‘n puik boek!
February 17, 2011 at 9:08 am	Reply	!*!
September 22, 2010 at 12:20 pm	Reply	Dankie Elizabeth, ek is bly dat jy dit geniet het. Ek is net so bly dat die arme Jessie toe darem geholpe geraak het en ek stem met jou saam dat die verhale oor ‘ouer’ vroue wat die liefde nog net so intens beleef, geskryf – en gelees – moet word.
September 22, 2010 at 12:01 pm	Reply	Kristel, ‘Sjokoladesoene en Aspoesterskoene’ van die beste este wat ek nog gelees het. Baie dankie. Mens voel so saam met hierdie vroue wat al oor die 40 is dit gee iets aan die boek. Ek was dol oor Jessie in Sjokoladesoen sy was so onskuldig naief.
August 24, 2010 at 7:32 am	Reply	Kristel, ek stem saam met Magdaleen. Ek het ‘Sjokoladesoene’ en ‘Lipstieklewe’ albei baie gulsig gelees. Jou sin vir humor bly bobaas! My man het ook albei gelees en net soveel soos ek geniet. Hou net aan skryf, seblief!
November 2, 2010 at 3:10 pm	Reply	Dis n baie vreemde gedagte dat daar iewers n man is wat my boeke gelees het. Ek HOU daarvan, maar is seker daarvan hulle is skaars. Lees hy ook al jou boeke?
November 2, 2010 at 5:20 pm	Reply	Ja, hy lees myne almal ‘net om my op te check’!
August 24, 2010 at 6:53 am	Reply	Kristel, ek het jou Lipstiek-storie in ‘n Mall in Pta op die rak gesien, sommer-so van ‘n afstand en toe loop ek onmiddellik daai boek storm om te kyk wat dit is wat so ‘n oulike buiteblad het. Toe ek sien dis joune, toe koop ek hom net daar en toe gaan lees ek hom daar in die bosse waar niemand my kan pla nie. Ek het dit ONTSETTEND geniet. Baie geluk, hoor? (lekker gehik soos ek lag oor die *** groot blom met sy vrugbare binnekant oor die rand van die afgrond). Die boek toer tans tussen my dogters en daarna sal hy na my skoonsussies aangegee word.
November 2, 2010 at 3:08 pm	Reply	Ek verdwaal so dat ek nie so gereeld hier uitkom soos wat ek wil nie, maar baie dankie. So bly as mense my boeke geniet. En dan nogal van alle ouderdomme as jy sê jou dogters lees dit ook.
July 11, 2010 at 9:41 am	Reply	Dankie vir ‘n pragtige versmeling boeke, ek sien op die jongste blad van Tafelberg, daar is ‘n nuwe boek van jou, ‘n Lipstiek-lewe. Dit is nog nie in die Leserskring katalogus nie, sal dit in Oktober in die katalogus wees? Ek het jou “Agterstevoorliefde” werklik baie geniet, en dan geniet ek ook die boeke wat jy in die eerste persoon geskryf het, waarvan ek vyf het, ek sal so graag daardie bitterbek wil ontmoet, het amper die kans gehad op die 30ste Junie, maar dinge het anders verloop as wat ek dit wou gehad het. Ek het darem gehoor jy het in Pretoria kom kuier. Sou jou graag persoonlik wou ontmoet, en ek het by LAPA aangehou om jou in Pretoria te kry om jou twee Enkelboeke wat jy vir hulle geskryf het, te kom bekend stel. Maar dit is nou ook geskiedenis, hoop jy sal gou meer van daardie soort boeke vir ons skryf. Groete uit ‘n pragtige Pretoria,
September 19, 2010 at 5:21 am	Reply	Suzie, Magdaleen en Madelie, ek vra om verskoning omdat ek nou eers op julle ‘posts’ antwoord. Ek het dit nou eers gelees. Jammer dat ek jou in Pretoria gemis het, Suzie. Dit was ‘n heerlike kuiertjie. Dankie vir die mooi woorde oor ‘n Sjokoladesoene en ‘n Lipstieklewe. ‘n Skrywer het aanmoediging baie nodig en ek waardeer elke soete woordjie.
August 8, 2014 at 3:15 pm	Reply	Ek onthou nou skielik van jou – en van die baie boeke wat jy van al ons skrywers bymekaar gemaak het.
Gaan dit goed? Het jy al jou boeke begin minder maak?
August 8, 2014 at 3:16 pm	Reply	Ek onthou nou skielik van jou – en van die baie boeke wat jy van al ons skrywers bymekaar gemaak het.
May 25, 2010 at 5:05 pm	Reply	Kristel, Harbees se webtuiste is nou aan die gang. Hier is die site se adres. http://www.hartbees.site11.com
May 24, 2010 at 5:45 pm	Reply	Dankie. Ek stuur die link vir jou sodra alles op die webwerf klaar gelaai is. Ek is op die hond se stert met die einde daarvan – behoort teen Donderdag op die laatste Vrydag te werk. Mag ek ook ietsie uit jou bio vat om daarby te skryf? Daar is nie so baie plek vir ‘n lang stuk nie, so as ek mag, sal ek net ietsie daaruit trek.
May 24, 2010 at 8:35 am	Reply	Kristel, het daar ‘n boek met die naam “Agterstevoorliefde” van jou by Hartbees Uitgewers verskyn?
May 24, 2010 at 5:38 pm	Reply	Dis reg, ja en jy kan gerus die foto plaas waar jy dit wil plaas. As jy weet hoe . . . Stuur sommer vir my die link ook. Lekker aand.
May 9, 2010 at 8:33 pm	Reply	Kristel, ek het Aspoesterskoene gate uit geniet!
January 13, 2010 at 7:10 am	Reply	Ek het Losbol se Moses geniet!
May 7, 2010 at 12:50 pm	Reply	Jammer dat ek nou eers antwoord. Losbol se moses het ek geskryf na n oorsese ‘trippie’ en iets van die andersheid daarvan probeer weergee. Bly jy het dit geniet.
January 12, 2010 at 2:15 pm	Reply	Kristel, Ek het ongelukkig nog nie Aspoesterskoene gelees nie, maar wel van jou ander werk en ek hou verskriklik baie van jou skryfstyl.
January 11, 2010 at 11:58 am	Reply	Kristel, “Aspoesterskoene” het al jou vorige werk vir my oortref. Jy het die nuwe genre met oorgawe gepak en ‘n sukses daarvan gemaak. Moet seblief nie ophou skryf nie!
November 14, 2013 at 9:21 am	Reply	Madelie hoekom is daar so min boeke van jou op die rak? Hier by ons in Pietersburg het ek nog net 2 gesien. Wat is jou boeke sodat ek dit kan aanvra?
January 11, 2010 at 8:49 am	Reply	Dankie Marile, self nie seker oor daardie agterblad nie, klink half vreemd, moontlik die mense by Lapa wat so oulik is.
January 10, 2010 at 8:02 pm	Reply	KANNIEDOOD-LIEFDE was een groot plesier. En ek dink die agterbladteks is besonder goed geskryf – ek wonder of dit jou eie werk was? Dis nie altyd die geval dat die agterbladteks die gees van die storie so lekker saamvat sonder om die hele storie uit te blaker nie. Indien nie jy nie – komplimente aan daardie persoon.
January 10, 2010 at 7:59 pm	Reply	DOKTER VAN DROME was vir my een groot fees!
November 14, 2013 at 9:19 am	Reply	Wie het Dokter van Drome geskryf?
January 10, 2010 at 7:40 pm	Reply	Ek is vreeslik bly om jou hier te sien, Kristel – ons Kapenaars is mos maar yl gesaai! Groete.